Framkvæmdir að hefjast á ný við vatnsverksmiðjuna Framkvæmdir eru hafnar að nýju við vatnsátöppunar-verksmiðjuna í Rifi . Fyrir helgina byrjaði undirbúningur við að reisa húsið og sú vinna mun fara á fullt næstu dagana . Framkvæmdirnar eru búnar að tefjast í ár , í fyrstu sökum þess að einingaefnið í húsið stóðst ekki íslenska staðla og síðan í framhaldinu vegna málefna aðaleigandans Kanadamannsins Ottó Spock . Nú virðist hins vegar ekkert því til fyrirstöðu að verksmiðjuhúsið verði risið í marsmánuði næstkomandi eins og áætlanir í dag gera ráð fyrir . Sú breyting hefur verið gerð á húsinu að það verður 30 metrum styttri en áformað var og smíði sökkuls var miðuð við . Þessa dagana er einmitt unnið að uppslætti steypts veggjar sem verður í öðrum stafni hússins . Þrátt fyrir þessa minnkun verður verksmiðjuhúsið stórt í sniðum , eða 97 metrar að lengd og 75 metrar á breidd . Leiðandi verktaki við bygginguna verður Steypustöð Þorgeirs Árnasonar í Rifi , en iðnaðarmenn koma víðar af á Snæfellsnesi . Bygging verksmiðjunnar kemur til með að skapa mikla vinnu fyrir iðnaðar - og verkafólk á Snæfellsnesi , enda byggingartíminn einmitt sá tími sem yfirleitt er lítið að gerast í verklegum framkvæmdum . Stefnt er á að búið verði að koma fyrir vélbúnaði og verksmiðjan verði tilbúin til framleiðslu ekki síðar en á fyrri hluta árs 2012 . Eins og áður hefur verið greint frá í Skessuhorni er áætlað að um 30 störf eða þar yfir verði við verksmiðjuna þegar þar að kemur . Vatnið er tilbúið til átöppunar á lóð verksmiðjunnar , en lokið er við lagningu annarrar vatnsleiðslunnar og langt komið með að leggja varalögnina .